Avis juridique important

|

31983L0477

Οδηγία 83/477/ΕΟΚ του Συμβουλίου της 19ης Σεπτεμβρίου 1983 για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας (δεύτερη ειδική οδηγία κατά την έννοια του άρθρου 8 της οδηγίας 80/1107/ΕΟΚ)

Επίσημη Εφημερίδα αριθ. L 263 της 24/09/1983 σ. 0025 - 0032 Φινλανδική ειδική έκδοση: Κεφάλαιο 5 τόμος 4 σ. 0003  Ισπανική ειδική έκδοση: Κεφάλαιο 05 τόμος 4 σ. 0014  Σουηδική ειδική έκδοση: Κεφάλαιο 5 τόμος 4 σ. 0003  Πορτογαλική ειδική έκδοση : Κεφάλαιο 05 τόμος 4 σ. 0014

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 19ης Σεπτεμβρίου 1983  για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας (δεύτερη ειδική οδηγία κατά την έννοια του άρθρου 8 της οδηγίας 80/1107/ΕΟΚ)  (83/477/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το ψήφισμα του Συμβουλίου της 29ης Ιουνίου 1978 περί προγράμματος δράσεως των Ευρωπαϊκών Κοινοτήτων σε θέματα υγείας και ασφάλειας στον τόπο εργασίας (4) προβλέπει την εκπόνηση ειδικών εναρμονισμένων μέτρων σχετικά με την προστασία των εργαζομένων από τον αμίαντο·  ότι η οδηγία 80/1107/ΕΟΚ του Συμβουλίου της 27ης Νοεμβρίου 1980 περί προστασίας των εργαζομένων από τους κινδύνους που παρουσιάζονται συνεπεία εκθέσεώς τους, κατά τη διάρκεια της εργασίας, σε χημικά, φυσικά ή βιολογικά μέσα (5), θέσπιζε ορισμένες διατάξεις που πρέπει να ληφθούν υπόψη για την εξασφάλιση της προστασίας αυτής· ότι η οδηγία αυτή προβλέπει τον καθορισμό, με ειδικές οδηγίες, οριακών τιμών και ειδικών προδιαγραφών για τα μέσα που απαριθμούνται στο παράρτημα Ι, μεταξύ των οποίων είναι ο αμίαντος·  ότι ο αμίαντος είναι τοξικός παράγων, που βρίσκεται σε μεγάλο αριθμό καταστάσεων εργασίας και ότι, συνεπώς, πολλοί εργαζόμενοι είναι εκτεθειμένοι σε ενδεχόμενο κίνδυνο της υγείας τους· ότι ο κροκιδόλιθος θεωρείται σαν ένα είδος αμιάντου ιδιαιτέρως επικίνδυνου·  ότι οι επιστημονικές γνώσεις που είναι σήμερα διαθέσιμες δεν επιτρέπουν τον ορισμό επιπέδου κάτω από το οποίο οι κίνδυνοι για την υγεία δεν θα υπάρχουν πια, αλλά ελαττώνοντας την έκθεση στον αμίαντο θα ελαττωθεί ο κίνδυνος πρόκλησης ασθενειών που σχετίζονται με τον αμίαντο· ότι η παρούσα οδηγία περιλαμβάνει τις ελάχιστες προδιαγραφές που θα επανεξεταστούν βάσει της εμπειρίας που αποκτήθηκε και της εξέλιξης της τεχνικής στον τομέα αυτό·  ότι η οπτική μικροσκοπία, αν και δεν επιτρέπει τη μέτρηση των μικροτέρων ινών που είναι βλαπτικές για την υγεία, είναι η μέθοδος που χρησιμοποιείται περισσότερο για την κανονική μέτρηση του αμιάντου·  ότι, έτσι, τα προληπτικά μέτρα για την προστασία της υγείας των εργαζομένων που εκτίθενται στον αμίαντο και η προβλεπόμενη υποχρέωση για τα Κράτη μέλη στο θέμα της παρακολούθησης της υγείας των εργαζομένων αυτών έχουν μεγάλη σημασία,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  1. Η παρούσα οδηγία, η οποία αποτελεί τη δεύτερη ειδική οδηγία κατά την έννοια του άρθρου 8 της οδηγίας 80/1107/ΕΟΚ, έχει ως αντικείμενο την προστασία των εργαζομένων από τους κινδύνους για την υγεία τους, περιλαμβανομένης και της πρόληψης των κινδύνων αυτών, που προέρχονται ή μπορούν να προέλθουν από την έκθεση, κατά τη διάρκεια της εργασίας, στον αμίαντο. Η οδηγία θεσπίζει οριακές τιμές και άλλες ειδικές διατάξεις.  2. Η παρούσα οδηγία δεν εφαρμόζεται:  - στη θαλάσσια ναυσιπλοΐα,  - στην αεροπλοΐα.  3. Η παρούσα οδηγία δεν θίγει την ευχέρεια των Κρατών μελών να εφαρμόζουν ή να εισάγουν νομοθετικές, κανονιστικές ή διοικητικές διατάξεις οι οποίες θα εξασφαλίζουν ισχυρότερη προστασία των εργαζομένων, ιδίως όσον αφορά την αντικατάσταση του αμιάντου από υποκατάστατα λιγότερο επικίνδυνα.  Άρθρο 2  Για τους σκοπούς της παρούσας οδηγίας, ο όρος αμίαντος υποδηλώνει τα εξής ινώδη πυριτικά άλατα:  - τον ακτινόλιθο αριθ. 77536-66-4 (*) του CAS (1),  - το γρουνερίτη αμίαντο (αμοσίτη) αριθ. 12172-73-5 (*) του CAS (1),  - τον ανθοφυλλίτη αριθ. 77536-67-5 (*) του CAS (1),  - τον χρυσότιλο αριθ. 12001-29-5 του CAS (1),  - τον κροκιδόλιθο αριθ. 12001-28-4 του CAS (1),  - τον τρεμόλιθο αριθ. 77536-68-6 (*) του CAS (1).  Άρθρο 3  1. Η παρούσα οδηγία εφαρμόζεται στις δραστηριότητες κατά τις οποίες οι εργαζόμενοι εκτίθενται ή μπορεί να εκτεθούν κατά την εργασία τους στη σκόνη που προέρχεται από τον αμίαντο ή από υλικά που περιέχουν αμίαντο.  2. Για κάθε δραστηριότητα που μπορεί να παρουσιάσει κίνδυνο έκθεσης στη σκόνη που προέρχεται από τον αμίαντο ή από υλικά που περιέχουν αμίαντο, ο κίνδυνος αυτός πρέπει να εκτιμάται με τρόπο που θα επιτρέπει να προσδιοριστεί η φύση και ο βαθμός της έκθεσης των εργαζομένων στη σκόνη που πρέρχεται από τον αμίαντο ή από υλικά που περιέχουν αμίαντο.  3. Αν από την εκτίμηση που προβλέπεται στην παράγραφο 2 προκύπτει ότι η συγκέντρωση ινών αμιάντου στον αέρα του χώρου εργασίας βρίσκεται χωρίς να υπάρχει καθόλου ατομικός προστατευτικός εξοπλισμός, κατ' εκλογή των Κρατών μελών, σε ένα επίπεδο που υπολογίζεται ή μετράται σε σχέση με περίοδο αναφοράς 8 ωρών,  - χαμηλότερο από 0,25 ίνες ανά cm3, ή/και  - χαμηλότερο από μια συνολική δόση 15,00 ινοημερών ανά cm3 επί 3 μήνες,  τα άρθρα 4, 7 και 13, το άρθρο 14 παράγραφος 2 καθώς και τα άρθρα 15 και 16 δεν εφαρμόζονται.  4. Η εκτίμηση που προβλέπεται στην παράγραφο 2 αποτελεί το αντικείμενο διαβούλευσης με τους εργαζόμενους ή/και με τους εκπροσώπους τους στην επιχείρηση ή την εγκατάσταση και αναθεωρείται όταν υπάρχουν λόγοι να πιστεύεται ότι δεν είναι σωστή ή όταν μεσολαβεί ουσιαστική μεταβολή στην εργασία.  Άρθρο 4  Με επιφύλαξη του άρθρου 3 παράγραφος 3, λαμβάνονται τα εξής μέτρα:  1. Οι δραστηριότητες που αναφέρονται στο άρθρο 3 παράγραφος 1 πρέπει να καλύπτονται από ένα σύστημα κοινοποιήσεως το οποίο θα διαχειρίζεται η υπεύθυνη αρχή του Κράτους μέλους.  2. Η κοινοποίηση πρέπει να γίνεται από τον εργοδότη προς την υπεύθυνη αρχή του Κράτους μέλους, σύμφωνα με τις εθνικές νομικές, κανονιστικές και διοικητικές διατάξεις. Η κοινοποίηση αυτή πρέπει να περιλαμβάνει, το λιγότερο, μια συνοπτική περιγραφή:  - των χρησιμοποιούμενων τύπων και ποσοτήτων αμιάντου,  - των δραστηριοτήτων και των μεθόδων που εφαρμόζονται,  - των παραγόμενων προϊόντων.  3. Οι εργαζόμενοι ή/και οι εκπρόσωποί τους στην επιχείρηση ή την εγκατάσταση έχουν πρόσβαση στο έγγραφο που αποτελεί το αντικείμενο της κοινοποίησης που αφορά την επιχείρησή τους ή την εγκατάσταση σύμφωνα με την εθνική νομοθεσία.  4. Κάθε φορά που επέρχεται μια σημαντική μετατροπή στη χρησιμοποίηση του αμιάντου ή των υλικών που περιέχουν αμίαντο, πρέπει να γίνεται νέα κοινοποίηση.  Άρθρο 5  Πρέπει να απαγορεύεται η εφαρμογή του αμιάντου με τη μέθοδο του ψεκασμού.  Άρθρο 6  Για κάθε δραστηριότητα που αναφέρεται στο άρθρο 3 παράγραφος 1, η έκθεση των εργαζομένων στη σκόνη που προέρχεται από τον αμίαντο ή από υλικά που περιέχουν αμίαντο στο χώρο εργασίας πρέπει να ελαττωθεί στο χαμηλότερο επίπεδο που είναι εύλογα δυνατό, οπωσδήποτε δε σε επίπεδο κατώτερο από τις οριακές τιμές που ορίζονται στο άρθρο 8, ιδίως με τη λήψη των ακόλουθων μέτρων, όταν τούτο κρίνεται κατάλληλο:  1. Η ποσότητα αμιάντου που χρησιμοποιείται σε κάθε περίπτωση πρέπει να περιορίζεται στην ελάχιστη εύλογα δυνατή ποσότητα.  2. Ο αριθμός των εργαζομένων, που εκτίθενται ή είναι δυνατό να εκτεθούν στη σκόνη που προέρχεται από τον αμίαντο ή από υλικά που περιέχουν αμίαντο, πρέπει να περιορίζεται στο μικρότερο δυνατό.  3. Κατ' αρχήν πρέπει να επινοούνται διαδικασίες εργασίας κατά τέτοιο τρόπο ώστε να μην απελευθερώνεται σκόνη αμιάντου στην ατμόσφαιρα.  Αν αυτό δεν είναι εύλογα δυνατό να επιτευχθεί, η σκόνη πρέπει να εξαλείφεται όσο το δυνατό πλησιέστερα στο σημείο εκπομπής της.  4. Όλα τα κτίρια ή/και οι εγκαταστάσεις και εξοπλισμοί που χρησιμεύουν για τη μεταποίηση ή την επεξεργασία του αμιάντου πρέπει να μπορούν να καθαρίζονται και να συντηρούνται αποτελεσματικά και τακτικά.  5. Ο ακατέργαστος αμίαντος πρέπει να αποθηκεύεται και να μεταφέρεται σε κατάλληλες κλειστές συσκευασίες.  6. Τα απόβλητα των εργασιών πρέπει να συλλέγονται και να απομακρύνονται από το χώρο εργασίας το συντομότερο δυνατό μέσα σε κατάλληλες κλειστές συσκευασίες οι οποίες να φέρουν ειδική ετικέτα που να αναφέρει ότι περιέχουν αμίαντο. Το μέτρο αυτό δεν εφαρμόζεται στις εξορυκτικές δραστηριότητες.  Τα απόβλητα που αναφέρονται στο πρώτο εδάφιο πρέπει στη συνέχεια να υφίστανται κατάλληλη επεξεργασία σύμφωνα με την οδηγία 78/319/ΕΟΚ του Συμβουλίου της 20ής Μαρτίου 1978 περί των τοξικών και επικινδύνων αποβλήτων (1).  Άρθρο 7  Με την επιφύλαξη του άρθρου 3 παράγραφος 3, λαμβάνονται τα ακόλουθα μέτρα:  1. Για να εξασφαλίζεται η τήρηση των οριακών τιμών που ορίζονται στο άρθρο 8, η μέτρηση της περιεκτικότητας του αέρα σε αμίαντο στο χώρο της εργασίας πραγματοποιείται σύμφωνα με τη μέθοδο αναφοράς που περιγράφεται στο παράρτημα Ι ή κάθε άλλη μέθοδο που δίνει ισοδύναμα αποτελέσματα. Η μέτρηση αυτή πρέπει να προγραμματίζεται και να πραγματοποιείται τακτικά και η δειγματοληψία πρέπει να είναι αντιπροσωπευτική όσον αφορά την προσωπική έκθεση του εργαζόμενου στη σκόνη που προέρχεται από αμίαντο ή από υλικά που περιέχουν αμίαντο.  Για τη μέτρηση που αναφέρεται στο πρώτο εδάφιο λαμβάνονται υπόψη μόνο ορισμένες ίνες οι οποίες παρουσιάζουν μήκος τουλάχιστον 5 μm και πλάτος το πολύ 3 μm και των οποίων ο λόγος μήκους προς πλάτος είναι μεγαλύτερος του 3 : 1.  Το Συμβούλιο, μετά από πρόταση της Επιτροπής, λαμβάνοντας ιδιαίτερα υπόψη τις προόδους που σημειώθηκαν εν τω μεταξύ στις επιστημονικές γνώσεις και στην τεχνολογία και την εμπειρία που αποκτήθηκε κατά την εφαρμογή της παρούσας οδηγίας, επανεξετάζει τις διατάξεις της πρώτης φράσης του πρώτου εδαφίου, μέσα σε προθεσμία πέντε ετών από την έκδοση της παρούσας οδηγίας, προκειμένου να καθοριστεί μια μοναδική μέθοδος για τη μέτρηση της περιεκτικότητας του αέρα σε αμίαντο σε κοινοτικό επίπεδο.  2. Οι δειγματοληψίες πραγματοποιούνται αφού ζητηθεί η γνώμη των εργαζομένων ή/και των εκπροσώπων τους στην επιχείρηση ή την εγκατάσταση.  3. Η συλλογή δειγμάτων πρέπει να διεξάγεται από προσωπικό που έχει τα απαιτούμενα προσόντα. Στη συνέχεια τα δείγματα αναλύονται σε εργαστήρια τα οποία έχουν τον κατάλληλο εξοπλισμό για να τα αναλύσουν και τις αναγκαίες γνώσεις για την εφαρμογή των απαραιτήτων τεχνικών προσδιορισμού.  4. Η περιεκτικότητα του αέρα σε αμίαντο μετράται κατά γενικό κανόνα τουλάχιστον κάθε τρεις μήνες και πάντως κάθε φορά που γίνεται κάποια τεχνική μετατροπή. Η συχνότητα των μετρήσεων μπορεί να μειώνεται στις περιπτώσεις που προβλέπονται στο σημείο 5.  5. Η συχνότητα των μετρήσεων μπορεί να μειώνεται μέχρι μία φορά το χρόνο αν:  - δεν υπάρχει καμιά σημαντική αλλαγή στις συνθήκες του χώρου εργασίας και  - τα αποτελέσματα των δύο προηγουμένων μετρήσεων δεν υπερβαίνουν το μισό των οριακών τιμών που ορίζονται στο άρθρο 8.  Όταν υπάρχουν ομάδες εργαζομένων που εκτελούν ίδιες ή ανάλογες εργασίες στον ίδιο χώρο και των οποίων η υγεία για το λόγο αυτό διατρέχει τον ίδιο κίνδυνο, η δειγματοληψία μπορεί να διενεργείται κατά ομάδα.  6. Η διάρκεια των δειγματοληψιών είναι τόση, ώστε, είτε με μέτρηση είτε με υπολογισμό χρονικώς σταθμισμένο, να είναι δυνατό να προσδιοριστεί η αντιπροσωπευτική έκθεση για μια περίοδο αναφοράς 8 ωρών (μια βάρδια). Η διάρκεια των διαφόρων δειγματοληψιών καθορίζεται επίσης σύμφωνα με το σημείο 6 του παραρτήματος Ι.  Άρθρο 8  Ισχύουν οι ακόλουθες οριακές τιμές:  α) συγκέντρωση ινών αμιάντων εκτός από τον κροκιδόλιθο στον αέρα στο χώρο εργασίας:  1,00 ίνες ανά cm3 που μετράται ή υπολογίζεται σε σχέση με περίοδο αναφοράς οκτώ ωρών·  β) συγκέντρωση ινών κροκιδόλιθου στον αέρα στον χώρο εργασίας:  0,50 ίνες ανά cm3 που μετράται ή υπολογίζεται σε σχέση με περίοδο αναφοράς οκτώ ωρών·  γ) συγκέντρωση ινών αμιάντου στον αέρα στον χώρο εργασίας, στην περίπτωση μίγματος κροκιδόλιθου και άλλων ινών αμιάντου.  Η οριακή τιμή βρίσκεται σε επίπεδο που υπολογίζεται με βάση τις οριακές τιμές που προβλέπονται στα σημεία α) και β) λαμβάνοντας υπόψη την αναλογία του κροκιδόλιθου και των άλλων τύπων αμιάντου στο μίγμα.  Άρθρο 9  Το Συμβούλιο, μετά από πρόταση της Επιτροπής, λαμβάνοντας ιδιαίτερα υπόψη τις προόδους που έγιναν στις επιστημονικές γνώσεις και την τεχνολογία και την εμπειρία που αποκτήθηκε από την εφαρμογή της παρούσας οδηγίας, επανεξετάζει τις διατάξεις που προβλέπονται στο άρθρο 3 παράγραφος 3 κα στο άρθρο 8 πριν από την 1η Ιανουαρίου 1990.  Άρθρο 10  1. Σε περίπτωση υπέρβασης των οριακών τιμών που ορίζονται στο άρθρο 8 πρέπει να προσδιορίζεται η αιτία της υπέρβασης αυτής και να λαμβάνονται το συντομότερο δυνατό τα κατάλληλα μέτρα για τη θεραπεία της κατάστασης.  Η εργασία στη μολυσμένη περιοχή μπορεί να συνεχιστεί μόνο αν ληφθούν κατάλληλα μέτρα για την προστασία των εκεί εργαζομένων.  2. Αμέσως μετά γίνεται νέος προσδιορισμός της περιεκτικότητας του αέρα σε αμίαντο, ώστε να εξακριβώνεται η αποτελεσματικότητα των μέτρων που αναφέρονται στο πρώτο εδάφιο της παραγράφου 1.  3. Στην περίπτωση που η έκθεση δεν μπορεί εύλογα να περιορισθεί με άλλα μέσα και είναι απαραίτητη η χρήση ατομικής προστατευτικής αναπνευστικής συσκευής, η χρήση της συσκευής αυτής δεν επιτρέπεται να είναι μόνιμη και πρέπει να περιορίζεται, για κάθε εργαζόμενο, στον απολύτως αναγκαίο ελάχιστο χρόνο.  Άρθρο 11  1. Για ορισμένες δραστηριότητες κατά τις οποίες προβλέπεται υπέρβαση των οριακών τιμών που ορίζονται στο άρθρο 8 και για τις οποίες δεν είναι εύλογα εφικτό να ληφθούν προληπτικά τεχνικά μέτρα για να περιορισθεί η περιεκτικότητα του αέρα σε αμίαντο, ο εργοδότης ορίζει τα μέτρα προστασίας των εργαζομένων κατά τις δραστηριότητες αυτές, και ιδίως:  α) οι εργαζόμενοι λαμβάνουν έναν κατάλληλο αναπνευστικό εξοπλισμό και άλλους ατομικούς προστατευτικούς εξοπλισμούς τους οποίους οφείλουν να φέρουν·  β) τοποθετούνται πινακίδες προειδοποίησης που επισημαίνουν ότι προβλέπεται η υπέρβαση των οριακών τιμών που ορίζονται στο άρθρο 8.  2. Πριν από τις δραστηριότητες αυτές, ζητείται η γνώμη των εργαζόμενων ή/και των εκπροσώπων τους στην επιχείρηση ή την εγκατάσταση για τα μέτρα αυτά.  Άρθρο 12  1. Πριν αρχίσουν οι εργασίες για την κατεδάφιση ή για την απομάκρυνση του αμιάντου ή/και υλικών που περιέχουν αμίαντο από κτίρια, κατασκευές, συσκευές και εγκαταστάσεις, καθώς και από πλοία, καταρτίζεται σχέδιο εργασίας.  2. Το σχέδιο που αναφέρεται στην παράγραφο 1 πρέπει να προβλέπει τα απαραίτητα μέτρα για την ασφάλεια και την υγεία των εργαζομένων στον χώρο εργασίας.  Το σχέδιο πρέπει ιδίως να προβλέπει:  - ότι ο αμίαντος ή/και τα υλικά που περιέχουν αμίαντο θα απομακρύνονται στο μέτρο που είναι λογικό πριν από την εφαρμογή των τεχνικών κατεδάφισης,  - ότι θα χορηγείται ο ατομικός εξοπλισμός προστασίας που αναφέρεται στο άρθρο 11 παράγραφος 1 σημείο α) εφόσον είναι αναγκαίο.  Άρθρο 13  1. Για κάθε δραστηριότητα που αναφέρεται στο άρθρο 3 παράγραφος 1, και με επιφύλαξη των διατάξεων του άρθρου 3 παράγραφος 3, λαμβάνονται τα κατάλληλα μέτρα ώστε:  α) οι χώροι όπου διεξάγονται οι δραστηριότητες αυτές:  i) να είναι σαφώς οριοθετημένοι και να έχουν εμφανή σήμανση με πινακίδες προειδοποίησης,  ii) να μην είναι προσιτοί σε άλλους εργαζόμενους εκτός από εκείνους οι οποίοι πρέπει να μπαίνουν στους χώρους αυτούς, λόγω της εργασίας τους ή των καθηκόντων τους,  iii) να αποτελούν χώρους όπου απαγορεύεται το κάπνισμα·  β) να διευθετούνται κατάλληλοι χώροι όπου οι εργαζόμενοι μπορούν να τρώγουν και να πίνουν χωρίς κίνδυνο να μολυνθούν από τη σκόνη αμιάντου·  γ) i) να τίθενται στη διάθεση των εργαζομένων κατάλληλα ενδύματα εργασίας ή προστασίας,  ii) αυτά τα ενδύματα εργασίας ή προστασίας να παραμένουν στο χώρο της επιχείρησης. Να είναι όμως δυνατό να δίνονται για καθάρισμα σε πλυντήρια που διαθέτουν τον απαιτούμενο για το σκοπό αυτό εξοπλισμό και βρίσκονται έξω από την επιχείρηση, εφόσον η επιχείρηση δεν προβαίνει η ίδια στον καθαρισμό· στην περίπτωση αυτή, η μεταφορά των ενδυμάτων εκτελείται σε κλειστά κιβώτια,  iii) να παρέχονται ξεχωριστοί χώροι φύλαξης για τα ενδύματα εργασίας ή προστασίας αφενός και για τα κοινά ενδύματα αφετέρου,  iv) να τίθενται στη διάθεση των εργαζομένων κατάλληλες και επαρκείς εγκαταστάσεις υγιεινής, οι οποίες πρέπει να περιλαμβάνουν και ντους στην περίπτωση εργασιών που παράγουν σκόνη,  v) ο προστατευτικός εξοπλισμός να τοποθετείται σε καθορισμένο σημείο, να ελέγχεται και να καθαρίζεται μετά από κάθε χρήση· και να λαμβάνονται τα κατάλληλα μέτρα ώστε ο ελαττωματικός εξοπλισμός να επιδιορθώνεται ή να αντικαθίσταται πριν ξαναχρησιμοποιηθεί.  2. Το κόστος των μέτρων που λαμβάνονται κατ' εφαρμογή των διατάξεων της παραγράφου 1 δεν είναι δυνατό να βαρύνει τους εργαζομένους. Άρθρο 14  1. Για κάθε δραστηριότητα που αναφέρεται στο άρθρο 3 παράγραφος 1 λαμβάνονται τα κατάλληλα μέτρα ώστε, τόσο οι εργαζόμενοι όσο και οι εκπρόσωποί τους στην επιχείρηση ή την εγκατάσταση, να πληροφορούνται ικανοποιητικά:  - τους πιθανούς κινδύνους για την υγεία που συνεπάγεται η έκθεση στη σκόνη που προέρχεται από τον αμίαντο ή από υλικά που περιέχουν αμίαντο,  - την ύπαρξη κανονιστικών οριακών τιμών και την ανάγκη για έλεγχο της ατμόσφαιρας,  - τις επιταγές των μέτρων υγιεινής, στις οποίες περιλαμβάνεται και η απαγόρευση του καπνίσματος,  - τις προφυλάξεις που πρέπει να λαμβάνονται όσον αφορά τη χρήση προστατευτικού εξοπλισμού και ενδυμάτων,  - τις ειδικές προφυλάξεις που αποσκοπούν στην ελαχιστοποίηση της έκθεσης στον αμίαντο.  2. Εκτός από τα μέτρα που αναφέρονται στην παράγραφο 1 και με την επιφύλαξη του άρθρου 3 παράγραφος 3, λαμβάνονται κατάλληλα μέτρα ώστε:  α) οι εργαζόμενοι ή/και οι εκπρόσωποί τους στην επιχείρηση ή την εγκατάσταση να μπορούν να λαμβάνουν γνώση των αποτελεσμάτων των μετρήσεων της περιεκτικότητας του αέρα σε αμίαντο και να τους δίνονται εξηγήσεις σχετικά με τη σημασία των αποτελεσμάτων αυτών·  β) αν τα αποτελέσματα υπερβαίνουν τις οριακές τιμές που ορίζονται στο άρθρο 8, οι ενδιαφερόμενοι εργαζόμενοι καθώς και οι εκπρόσωποί τους στην επιχείρηση ή την εγκατάσταση να πληροφορούνται το συντομότερο δυνατό τις υπερβάσεις αυτές και τις αιτίες τους και να ζητείται η γνώμη των εργαζομένων ή/και των εκπροσώπων τους στην επιχείρηση ή την εγκατάσταση σχετικά με τα μέτρα που πρέπει να ληφθούν, ή, αν η κατάσταση είναι επείγουσα, να πληροφορούνται τα μέτρα που ελήφθησαν.  Άρθρο 15  Με επιφύλαξη του άρθρου 3 παράγραφος 3, λαμβάνονται τα ακόλουθα μέτρα:  1. Για κάθε εργαζόμενο πρέπει να υπάρχει διαθέσιμη εκτίμηση της κατάστασης της υγείας του πριν να αρχίσει να εκτίθεται στη σκόνη που προέρχεται από αμίαντο ή από υλικά που περιέχουν αμίαντο.  Η εκτίμηση αυτή πρέπει να περιλαμβάνει ειδική εξέταση του θώρακα. Στο παράρτημα ΙΙ δίνονται επί πλέον συστάσεις πρακτικού χαρακτήρα στις οποίες μπορούν να αναφέρονται τα Κράτη μέλη για την κλινική παρακολούθηση των εργαζομένων. Οι συστάσεις αυτές προσαρμόζονται στην τεχνική πρόοδο σύμφωνα με τη διαδικασία που αναφέρεται στο άρθρο 10 της οδηγίας 80/1107/ΕΟΚ.  Πρέπει να διατίθεται νέα εκτίμηση μια τουλάχιστον φορά κάθε τρία έτη για όσο διάστημα διαρκεί η έκθεση στον αμίαντο.  Για κάθε εργαζόμενο καταρτίζεται ατομικός ιατρικός φάκελος σύμφωνα με την εθνική νομοθεσία και πρακτική.  2. Με βάση την κλινική παρακολούθηση που αναφέρεται στο σημείο 1, ο γιατρός ή η αρχή που είναι υπεύθυνη για την ιατρική παρακολούθηση των εργαζομένων πρέπει σύμφωνα με τις εθνικές νομοθεσίες να συμβουλεύει ή να προσδιορίζει τα τυχόν ατομικά προστατευτικά ή προληπτικά μέτρα που πρέπει να ληφθούν. Τα μέτρα αυτά μπορούν να περιλαμβάνουν, ανάλογα με την περίπτωση, την απαγόρευση της έκθεσης του ενδιαφερομένου εργαζομένου στη σκόνη που προέρχεται από τον αμίαντο ή από υλικά που περιέχουν αμίαντο.  3. Στους εργαζομένους πρέπει να παρέχονται πληροφορίες και συμβουλές όσον αφορά την εκτίμηση της υγείας τους, η οποία μπορεί να γίνεται μετά το πέρας της έκθεσής τους στον αμίαντο.  4. Ο ενδιαφερόμενος εργαζόμενος ή ο εργοδότης μπορούν να ζητήσουν την αναθεώρηση των εκτιμήσεων που αναφέρονται στο σημείο 2, σύμφωνα με τις εθνικές νομοθεσίες.  Άρθρο 16  Με επιφύλαξη του άρθρου 3 παράγραφος 3, λαμβάνονται τα ακόλουθα μέτρα:  1. Ο εργοδότης οφείλει να εγγράφει τους εργαζομένους που καλούνται να ασκήσουν τις δραστηριότητες που αναφέρονται στο άρθρο 3 παράγραφος 1 σε μητρώο, αναφέροντας τη φύση και τη διάρκεια των δραστηριοτήτων τους καθώς και την έκθεση στον αμίαντο την οποία έχουν υποστεί. Ο ιατρός ή/και η υπεύθυνη για την ιατρική παρακολούθηση αρχή έχουν πρόσβαση στο μητρώο αυτό. Οι εργαζόμενοι ή/και οι εκπρόσωποί τους στην επιχείρηση ή την εγκατάσταση έχουν πρόσβαση στα συλλογικά και ανώνυμα στοιχεία που περιέχει το μητρώο αυτό.  2. Τα μητρώα που αναφέρονται στο σημείο 1 και οι ατομικοί ιατρικοί φάκελοι που αναφέρονται στο άρθρο 15 σημείο 1 πρέπει να φυλάσσονται για τριάντα τουλάχιστον έτη μετά το πέρας της έκθεσης στον αμίαντο, σύμφωνα με τις εθνικές νομοθεσίες.  Άρθρο 17  Τα Κράτη μέλη τηρούν μητρώο των αναγνωρισμένων κρουσμάτων αμιάντωσης και μεσοθηλιώματος.  Άρθρο 18  1. Τα Κράτη μέλη εκδίδουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιανουαρίου 1987 και πληροφορούν σχετικά αμέσως την Επιτροπή. Πάντως η ημερομηνία 1 Ιανουαρίου 1987 μετατίθεται για την 1η Ιανουαρίου 1990, όσον αφορά τις εξορυκτικές δραστηριότητες του αμιάντου. 2. Τα Κράτη μέλη ανακοινώνουν στην Επιτροπή τις διατάξεις εσωτερικού δικαίου που εκδίδουν στον τομέα που διέπεται από την παρούσα οδηγία.  Άρθρο 19  Η παρούσα οδηγία απευθύνεται στα Κράτη μέλη.  Βρυξέλλες, 19 Σεπτεμβρίου 1983.  Για το Συμβούλιο  Ο Πρόεδρος  G. VARFIS  (1) ΕΕ αριθ. C 262 της 9. 10. 1980, σ. 7 και  ΕΕ αριθ. C 301 της 18. 11. 1982, σ. 6.  (2) ΕΕ αριθ. C 310 της 30. 11. 1981, σ. 43.  (3) ΕΕ αριθ. C 125 της 17. 5. 1982, σ. 155.  (4) ΕΕ αριθ. C 165 της 11. 7. 1978, σ. 1.  (5) ΕΕ αριθ. L 327 της 3. 12. 1980, σ. 8.  (1) Αριθμός μητρώου του Chemical Abstract Service (CAS).  (1) ΕΕ αριθ. L 84 της 31. 3. 1978, σ. 43.  ΠΑΡΑΡΤΗΜΑ Ι  Μέθοδος αναφοράς που αναφέρεται στο άρθρο 7 σημείο 1 για τη μέτρηση της περιεκτικότητας του αέρα σε αμίαντο στο χώρο εργασίας  1. Τα δείγματα λαμβάνονται στη ζώνη εισπνοής κάθε εργαζόμενου, δηλαδή μέσα σε ένα ημισφαίριο ακτίνας 300 mm που καλύπτει το χώρο εμπρός από το πρόσωπο και έχει κέντρο το μέσο μιας γραμμής που ενώνει τα δύο αυτιά.  2. Χρησιμοποιούνται φίλτρα από μεμβράνη (μίγμα εστέρων κυτταρίνης ή νιτροκυτταρίνης), με πόρους διαστάσεων 0,8 - 1,2 μ m με τυπωμένα τετραγωνίδια και διάμετρο 25 mm.  3. Χρησιμοποιείται ανοικτό στήριγμα του φίλτρου με προεξέχοντα κύλινδρο ο οποίος σχηματίζει, εμπρός από το φίλτρο, προεξοχή πλάτους 33- 44 mm αφήνοντας εκτεθειμένη κυκλική ζώνη διαμέτρου τουλάχιστον 20 mm. Όταν χρησιμοποιείται, ο κύλινδρος είναι στραμμένος προς τα κάτω.  4. Χρησιμοποιείται φορητή αντλία με ηλεκτρικές στήλες, την οποία φέρει ο εργαζόμενος στη ζώνη ή στην τσέπη του. Η παροχή της αντλίας, που πρέπει να είναι κανονική, ρυθμίζεται αρχικά στην τιμή 1 lit/min, ± 5 %. Κατά τη δειγματοληψία, η παροχή αυτή διατηρείται στην περιοχή του ± 10 % της αρχικής τιμής.  5. Η παραδεκτή ανοχή κατά τη μέτρηση του χρόνου δειγματοληψίας είναι 2 %.  6. Η άριστη φόρτιση των φίλτρων με ίνες κυμαίνεται μεταξύ 100 και 400 ινών ανά mm2·  7. Το φίλτρο τοποθετείται κατά προτίμηση ολόκληρο, σε αντικειμενοφόρο μικροσκοπίου και διαφανοποιείται με τη μέθοδο ακετόνης-τριοξικής γλυκερίνης (τριακετίνης). Στη συνέχεια το φίλτρο καλύπτεται με καλυπτρίδα γυάλινη.  8. Για τη μέτρηση χρησιμοποιείται διοπτρικό μικροσκόπιο με τα ακόλουθα χαρακτηριστικά:  - φωτισμός Koehler,  - η διάταξη που βρίσκεται κάτω από την τράπεζα του μικροσκοπίου περιλαμβάνει ένα συμπυκνωτή του Abbe ή έναν αχρωματικό συμπυκνωτή αντίθετης φάσης ενσωματωμένο μέσα σε μια διάταξη εστίασης και κέντρωσης. Η κεντροθέτηση της αντίθετης φάσης ρυθμίζεται ανεξάρτητα από την κεντροθέτηση του συμπυκνωτή,  - ισοεστιακό αχρωματικό αντικειμενικό φακό θετικής αντίθεσης φάσης με μεγέθυνση 40x, με αριθμητικό άνοιγμα μεταξύ 0,65 και 0,70 και δακτυλιακή απορρόφηση φάσης μεταξύ 65 και 85 %,  - αντισταθμιστικούς προσοφθάλμιους με μεγέθυνση 12,5x· τουλάχιστον ένας από τους φακούς αυτούς πρέπει να δέχεται δίκτυο σταυρονημάτων και να είναι δυνατό να εστιάζεται,  - κυκλικό δίκτυο σταυρονημάτων τύπου Walton-Beckett για προσοφθάλμιο, με φαινόμενη διάμετρο 100 μm ± 2 μm στο επίπεδο του αντικειμένου, όταν χρησιμοποιούνται ο αντικειμενικός και ο προσοφθάλμιος που προδιαγράφονται. Η φαινόμενη αυτή διάμετρος ελέγχεται με τη βοήθεια μικρομέτρου που βρίσκεται στην τράπεζα του μικροσκοπίου.  9. Η εγκατάσταση του μικροσκοπίου γίνεται σύμφωνα με τις οδηγίες του κατασκευαστή και το όριο ανίχνευσης ελέγχεται με μια «πρότυπη αντικειμενοφόρο αντίθεσης φάσης». Αν έχουν τηρηθεί οι οδηγίες του κατασκευαστή, πρέπει να είναι ορατή περιοχή μέχρι τον κωδικό αριθμό 5 στις πρότυπες αντικειμενοφόρους ΑΙΑ ή μέχρι το τετραγωνίδιο 5 στις πρότυπες αντικειμενοφόρους HSE/MPL Mark 2. Ο προσδιορισμός αυτός πρέπει να γίνεται στην αρχή κάθε ημέρας χρήσης.  10. Η μέτρηση πραγματοποιείται σύμφωνα με τους ακόλουθους κανόνες:  - ως απαριθμήσιμη ίνα νοείται κάθε ίνα που αναφέρεται στο άρθρο 7 σημείο 1 δεύτερο εδάφιο η οποία δεν εφάπτεται με αντικείμενο του οποίου η μεγαλύτερη διάμετρος να υπερβαίνει τα 3μm,  - κάθε απαριθμήσιμη ίνα της οποίας και τα δύο άκρα βρίσκονται μέσα στην επιφάνεια του δικτύου σταυρονημάτων υπολογίζεται ως μια ίνα· κάθε ίνα της οποίας μόνο το ένα άκρο βρίσκεται μέσα στο δίκτυο υπολογίζεται ως μισή ίνα,  - τα τετραγωνίδα του δικτύου σταυρονημάτων που χρησιμοποιούνται για την καταμέτρηση επιλέγονται τυχαία στην εκτεθειμένη επιφάνεια του φίλτρου,  - κάθε σωρός ινών που σε ένα ή περισσότερα σημεία του μήκους του φαίνεται συμπαγής και αδιαίρετος αλλά σε άλλα σημεία διασπάται σε χωριστά κομμάτια (σχισμένη ίνα) θεωρείται ως μια ίνα αν ανταποκρίνεται στο άρθρο 7 σημείο 1 δεύτερο εδάφιο και στην πρώτη περίπτωση του παρόντος σημείου. Η διάμετρος που μετράται είναι η διάμετρος του συμπαγούς τμήματος και όχι η διάμετρος του σχισμένου τμήματος, Π σε κάθε άλλο σωρό ινών όπου μεμονωμένες ίνες εφάπτονται με άλλες ή διασταυρώνονται μεταξύ τους (δέσμη), η καθεμιά από τις ίνες αυτές υπολογίζεται χωριστά, αν διακρίνεται αρκετά ώστε να είναι δυνατό να θεωρηθεί ότι ανταποκρίνεται στο άρθρο 7 σημείο 1 δεύτερο εδάφιο και στην πρώτη περίπτωση του παρόντος σημείου. Αν δεν διακρίνονται μεμονωμένες ίνες που ανταποκρίνονται στις διατάξεις αυτές, η δέσμη θεωρείται ως μια απαριθμήσιμη ίνα αν, ως σύνολο, ανταποκρίνεται στο άρθρο 7 σημείο 1 δεύτερο εδάφιο και στην πρώτη περίπτωση του παρόντος σημείου,  - αν περισσότερο από ένα όγδοο του δικτύου σταυρονημάτων καλύπτεται από σωρό ινών και/ή σωματιδίων, το πεδίο αυτό απορρίπτεται και πρέπει να χρησιμοποιηθεί ένα άλλο πεδίο για μέτρηση,  - πρέπει να μετρηθούν 100 ίνες σε 20 τουλάχιστον περιοχές του δικτύου ή πρέπει να εξεταστούν 100 περιοχές του δικτύου.  11. Ο μέσος αριθμός ινών ανά δίκτυο υπολογίζεται διαιρώντας τον αριθμό των ινών που μετρήθηκαν με τον αριθμό των περιοχών δικτύου που εξετάστηκαν. Η επίδραση στιγμάτων του φίλτρου ή ρύπανσης στην καταμέτρηση των ινών πρέπει να μην υπερβαίνει τις 3 ίνες/100 τετραγωνίδια δικτύου. Ο αριθμός αυτός ελέγχεται με χρήση παρθένων φίλτρων.  Συγκέντρωση στον αέρα = (αριθμός ανά τετραγωνίδιο δικτύου x εκτεθειμένη επιφάνεια φίλτρου) / (επιφάνεια τετραγωνιδίου δικτύου x όγκο του ατμοσφαιρικού αέρα που συλλέχθηκε).  ΠΑΡΑΡΤΗΜΑ ΙΙ  Πρακτικές συστάσεις για την κλινική παρακολούθηση των εργαζομένων η οποία αναφέρεται στο άρθρο 15 σημείο 1  1. Σύμφωνα με τις σημερινές γνώσεις μας, η έκθεση σε ίνες αμιάντου μπορεί να προκαλέσει τις ακόλουθες παθήσεις:  - αμιάντωση,  - μεσοθηλίωμα,  - καρκίνο του πνεύμονα,  - γαστρεντερικό καρκίνωμα.  2. Ο ιατρός και/ή η αρχή που είναι υπεύθυνη για την ιατρική παρακολούθηση των εργαζομένων που εκτίθενται στον αμίαντο πρέπει να γνωρίζει τις συνθήκες και τις περιστάσεις κάτω από τις οποίες πραγματοποιήθηκε η έκθεση κάθε εργαζομένου.  3. Η κλινική παρακολούθηση των εργαζομένων πρέπει να γίνεται σύμφωνα με τις αρχές και την πρακτική της ιατρικής της εργασίας. Πρέπει να περιλαμβάνει τουλάχιστον τα ακόλουθα μέτρα:  - κατάρτιση του ιατρικού και επαγγελματικού φακέλου του εργαζόμενου,  - προσωπική συνέντευξη,  - κλινική εξέταση του θώρακα,  - εξέταση της αναπνευστικής λειτουργίας.  Είναι επιθυμητή η διενέργεια και άλλων εξετάσεων, στις οποίες περιλαμβάνονται ακτινογραφία θώρακα συνήθων διαστάσεων, καθώς και εργαστηριακές αναλύσεις, όπως η κυτταρολογική εξέταση των πτυέλων. Οι εξετάσεις αυτές πρέπει να αποφασίζονται για κάθε εργαζόμενο που παρακολουθείται ιατρικά και σύμφωνα με τις πιο πρόσφατες γνώσεις που αποκτώνται στον τομέα της ιατρικής της εργασίας.


Avis juridique important

|

31992L0035

Οδηγία 92/35/ΕΟΚ του Συμβουλίου της 29ης Απριλίου 1992 για την θέσπιση των κανόνων ελέγχου και των μέτρων καταπολέμησης της πανώλης των ίππων

Επίσημη Εφημερίδα αριθ. L 157 της 10/06/1992 σ. 0019 - 0027 Φινλανδική ειδική έκδοση: Κεφάλαιο 3 τόμος 42 σ. 0126  Σουηδική ειδική έκδοση: Κεφάλαιο 3 τόμος 42 σ. 0126

ΟΔΗΓΙΑ 92/35/ΕΟΚ ΤΟΥ ΣΥΜΒΟΥΛΙΟΥ της 29ης Απριλίου 1992 για τη θέσπιση των κανόνων ελέγχου και των μέτρων καταπολέμησης της πανώλους των ίππωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η οδηγία 90/426/ΕΟΚ του Συμβουλίου της 26ης Ιουνίου 1990 σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (4), αποβλέπει στην ελευθέρωση της διακίνησης των  ιπποειδών στο έδαφος της Κοινότητας- ότι, κατά το άρθρο 5 παράγραφος 4 αυτής, πρέπει να καθορισθούν κοινοτικά μέτρα για την εναρμόνιση των κανόνων ελέγχου και των μέτρων καταπολέμησης της πανώλους των ίππων- ότι τα μέτρα αυτά επιτρέπουν την εξασφάλιση ορθολογικής ανάπτυξης του γεωργικού τομέα και συμβάλλουν στην προστασία της υγείας των ζώων στην Κοινότητα- ότι μία και μόνη εστία αυτής της νόσου μπορεί γρήγορα να λάβει επιζωοτικό χαρακτήρα προκαλώντας θνησιμότητα καθώς και διαταραχές οι οποίες μπορεί να μειώσουν σημαντικά την αποδοτικότητα της κτηνοτροφίας- ότι μέτρα καταπολέμησης πρέπει να λαμβάνονται αμέσως μόλις υπάρξουν υπόνοιες για την παρουσία της νόσου και ότι πρέπει να αναληφθεί άμεση και αποτελεσματική δράση μόλις επιβεβαιωθεί η νόσος, ώστε να εξασφαλισθεί η προστασία της υγείας των ζώων στην  Κοινότητα- ότι τα ληπτέα μέτρα πρέπει να αποβλέπουν στην πρόληψη της εξάπλωσης της πανώλους των ίππων- ότι, για τον σκοπό αυτό, πρέπει να ελέγχεται αυστηρά η διακίνηση ζώων τα οποία θα μπορούσαν να μεταδώσουν τη μόλυνση, καθώς και να απεντομώνονται οι μολυσμένες  εκμεταλλεύσεις- ότι θα πρέπει να προσδιοριστούν οι όροι υπό τους οποίους μπορεί να διενεργείται εμβολιασμός κατά της πανώλους των ίππων, καθώς και οι κανόνες διενέργειας του εμβολιασμού- ότι, για τον καλύτερο έλεγχο της νόσου, θα πρέπει να οριοθετούνται ζώνες προστασίας και εποπτείας, βάσει γεωγραφικών, διοικητικών, οικολογικών και επιζωοτιολογικών παραγόντων- ότι, για την πρόληψη της εξάπλωσης της νόσου απαιτείται διεξοδική επιδημιολογική έρευνα- ότι οι διατάξεις του άρθρου 3 της απόφασης 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (5) εφαρμόζονται σε περίπτωση εκδήλωσης πανώλους των ίππων,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η παρούσα οδηγία θεσπίζει τους κανόνες ελέγχου και τα μέτρα καταπολέμησης της πανώλους των ίππων.  Άρθρο 2  Για τους σκοπούς της παρούσας οδηγίας, στο βαθμό που αυτό είναι αναγκαίο, εφαρμόζονται οι ορισμοί του αρθρου 2 της οδηγίας 90/426/ΕΟΚ.  Ωστόσο, νοείται ως "εκμετάλλευση" η εκμετάλλευση κατά την έννοια της οδηγίας 90/426/ΕΟΚ καθώς και οι προστατευμένες φυσικές περιοχές στις οποίες κινούνται ελεύθερα τα ιπποειδή.  Εξάλλου νοούνται ως:  α) "κύριος ή κάτοχος": το ή τα φυσικά ή νομικά πρόσωπα τα οποία έχουν την κυριότητα των ιπποειδών ή έχουν αναλάβει τη συντήρησή τους, επ' αμοιβή ή δωρεάν- β) "φορέας": τα έντομα του είδους "culicoides imicola" ή κάθε άλλου είδους ικανού να μεταδώσει την πανώλη των ίππων, τα οποία και θα ορισθούν με τη διαδικασία του άρθρου 19, μετά τη γνώμη της επιστημονικής κτηνιατρικής επιτροπής- γ) "επιβεβαίωση": η βάσει των εργαστηριακών αποτελεσμάτων δήλωση της αρμόδιας αρχής ότι έχει εκδηλωθεί πανώλη των ίππων- ωστόσο σε περίπτωση επιδημίας, η αρμόδια αρχή μπορεί επίσης να επιβεβαιώσει τη νόσο βάσει κλινικών ή/και επιδημιολογικών  αποτελεσμάτων- δ) "αρμόδια αρχή": η κεντρική αρχή κράτους μέλους η οποία είναι αρμόδια να διενεργεί κτηνιατρικούς ελέγχους ή κάθε άλλη κτηνιατρική αρχή στην οποία έχει ανατεθεί η αρμοδιότητα αυτή- ε) "επίσημος κτηνίατρος": ο κτηνίατρος που ορίζεται από την αρμόδια αρχή.  Άρθρο 3  Τα κράτη μέλη μεριμνούν ώστε η εμφάνιση ή η υπόνοια εμφάνισης της πανώλους των ίππων να γνωστοποιούνται υποχρεωτικά και αμέσως στην αρμόδια αρχή.  Άρθρο 4  1. Όταν σε μια εκμετάλλευση βρίσκονται ένα ή περισσότερα ιπποειδή ύποπτα πανώλους των ίππων, τα κράτη μέλη μεριμνούν ώστε ο επίσημος κτηνίατρος να προβαίνει αμέσως στις αναγκαίες επίσημες έρευνες για την επιβεβαίωση ή τη διάψευση της παρουσίας της νόσου  αυτής.  2. Μόλις του ανακοινωθεί η υπόνοια εκδήλωσης της νόσου, ο επίσημος κτηνίατρος:  α) θέτει την ή τις ύποπτες εκμεταλλεύσεις υπό επίσημη εποπτεία- β) διενεργεί:  i) επίσημη απογραφή των ιπποειδών, αναφέροντας για κάθε είδος τον αριθμό των ήδη νεκρών, των μολυσμένων, και των πιθανώς μολυσμένων ζώων- ο επίσημος κτηνίατρος ενημερώνει την απογραφή αυτή για να συμπεριλάβει τα ιπποειδή που γεννήθηκαν ή απέθαναν κατά  την ύποπτο περίοδο- τα σχετικά στοιχεία πρέπει να επιδεικνύονται και να μπορούν νε ελεγχθούν σε πρώτη ζήτηση,  ii) απογραφή των τόπων που θα μπορούσαν να ευνοήσουν την επιβίωση του φορέος ή τη διαμονή του, εξακριβώνοντας τη χρήση των κατάλληλων μέσων απεντόμωσης,  iii) επιδημιολογική έρευνα σύμφωνα με το άρθρο 7- γ) επισκέπτεται τακτικά την ή τις εκμεταλλεύσεις και, με την ευκαιρία αυτή:  i) εξετάζει κάθε ιπποειδές της εκμετάλλευσης,  ii) ενεργεί εις βάθος κλινική εξέταση ή αυτοψία των νεκρών ή ύποπτων ζώων και διενεργεί την απαιτούμενη δειγματοληψία για την πραγματοποίηση των εργαστηριακών εξετάσεων- δ) μεριμνά ώστε:  i) όλα τα ιπποειδή της ή των εκμεταλλεύσεων να παραμένουν στους σταύλους τους ή σε άλλους χώρους προστατευμένους από τον φορέα της νόσου,  ii) να απαγορεύεται κάθε διακίνηση ιπποειδών από ή προς την ή τις εκμεταλλεύσεις,  iii) να χρησιμοποιούνται τα κατάλληλα απεντομωτικά μέσα, μέσα στους σταύλους των ιπποειδών και γύρω από αυτούς,  iv) τα πτώματα των ιπποειδών της εκμετάλλευσης να καταστρέφονται, να διατίθενται, να καίγονται ή να θάβονται σύμφωνα με την οδηγία 90/667/ΕΟΚ του Συμβουλίου της 27ης Νοεμβρίου 1990 για τη θέσπιση υγειονομικών κανόνων για τη διάθεση και τη μεταποίηση  ζωικών αποβλήτων, τη διάθεση τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ (6).  3. Μέχρι να τεθούν σε εφαρμογή τα μέτρα που αναφέρονται στην παραγράφο 2, ο κύριος ή ο κάτοχος υπόπτου ζώου λαμβάνει κάθε συντηρητικό μέτρο για να συμμορφωθεί με τις διατάξεις της παραγράφου 2 στοιχείο δ).  4. Η αρμόδια αρχή μπορεί να εφαρμόζει οποιοδήποτε μέτρο της παραγράφου 2 και σε άλλες εκμεταλλεύσεις όταν η γεωγραφική τους θέση ή οι επαφές τους με την ύποπτη εκετάλλευση δημιουργούν υπόνοιες ότι είναι και αυτές μολυσμένες.  5. Πέραν των διατάξεων της παραγράφου 2, μπορούν επίσης να θεσπίζονται και ειδικές διατάξεις με τη διαδικασία του άρθρου 19 για τις προστατευμένες φυσικές περιοχές στις οποίες τα ιπποειδή ζουν ελεύθερα.  6. Τα μέτρα που αναφέρονται στο παρόν άρθρο αίρονται από τον επίσημο κτηνίατρο μόνον όταν η αρμόδια αρχή διαπιστώσει ότι δεν υπάρχει πανώλης των ιπποειδών.  Άρθρο 5  Ο εμβολιασμός κατά της πανώλους των ίππων πρέπει να διενεργείται μονον σύμφωνα με τις διατάξεις της παρούσας οδηγίας.  Άρθρο 6  1. Όταν επιβεβαιωθεί επισήμως η υπάρξη πανώλους των ιπποειδών, ο επίσημος κτηνίατρος:  α) διατάσσει αμέσως τη θανάτωση των ιπποειδών της μολυσμένης εκμετάλλευσης που έχουν προσβληθεί ή εμφανίζουν κλινικές ενδείξεις πανώλους των ιπποειδών- β) διατάσσει την καταστροφή, τη διάθεση, την καύση ή την ταφή των πτωμάτων των ιπποειδών αυτών σύμφωνα με την οδηγία 90/667/ΕΟΚ- γ) επεκτείνει τα μέτρα του άρθρου 4 και στις εκμεταλλεύσεις που ευρισκονται σε ακτίνα 20 χιλιομέτρων (εντός της ζώνης προτασίας) γύρω από την ή τις μολυσμένες εκμεταλλεύσεις- δ) διατάσσει να διενεργηθεί στη ζώνη την προβλεπόμενη στο στοιχείο γ) συστηματικός εμβολιασμός όλων των ιπποειδών με εμβόλιο εγκεκριμένο από την αρμόδια αρχή και επισήμανση των ζώων αυτών με σαφές και μόνιμο σήμα, σύμφωνα με μέθοδο που εγκρίνεται με τη  διαδικασία του άρθρου 19. Πάντως, ανάλογα με τις επιδημιολογικές, μετεωρολογικές, γεωγραφικές ή κλιματολογικές περιστάσεις, η αρμόδια αρχή μπορεί να παρεκκλίνει από τις υποχρεώσεις εμβολιασμού. Ενημερώνει σχετικά την Επιτροπή- ε) διατάσσει τη διενέργεια επιδημιολογικής έρευνας σύμφωνα με το άρθρο 7.  2. Η αρμόδια αρχή έχει τη δυνατότητα να επεκτείνει την εφαρμογή των μέτρων που προβλέπονται στην παράγραφο 1, και πέραν της αναφερόμενης στην παράγραφο 1 στοιχείο γ) ζώνης, σε περίπτωση που η γεωγραφική, οικολογική ή μετεωρολογική κατάσταση ή η  διακίνηση από και προς την εκμετάλλευση στην οποία έχει επιβεβαιωθεί η ύπαρξη της νόσου δημιουργούν υπόνοιες για ενδεχόμενη εξάπλωση της πανώλους των ίππων. Ενημερώνει σχετικά την Επιτροπή.  3. Όταν η ζώνη που αναφέρεται στην παράγραφο 1 ευρίσκεται σε πλείονα κράτη μέλη, οι αρμόδιες εθνικές τους αρχές συνεργάζονται για την οριοθέτηση της ζώνης αυτής.  Αν χρειάζεται, η ζώνη οριοθετείται με τη διαδικασία του άρθρου 19.  Άρθρο 7  1. Η επιδημιολογική έρευνα αφορά:  - το διάστημα κατά το οποίο πιθανώς έχει διαρκέσει η πανώλη των ίππων στην εκμετάλλευση,  - την πιθανή προέλευση της πανώλους στην εκμετάλλευση και τον εντοπισμό των άλλων, εκμεταλλεύσεων στις οποίες ευρίσκονται ιπποειδή που ενδέχεται να έχουν προσβληθεί ή μολυνθεί από την ίδια πηγή,  - την παρουσία και τη διασπορά των φορέων της νόσου,  - τη διακίνηση ιπποειδών από και προς τις οικείες εκμεταλλεύσεις ή την ενδεχόμενη έξοδο πτωμάτων ιπποειδών από αυτές.  2. Συγκροτείται μονάδα έκτακτης ανάγκης η οποία συντονίζει πλήρως όλα τα αναγκαία μέτρα για την εξάλειψη της πανώλους των ίππων το ταχύτερο δυνατόν καθώς και τη διενέργεια της επιδημιολογικής έρευνας.  Οι γενικοί κανόνες για τις εθνικές μονάδες έκτακτης ανάγκης καθώς και για την κοινοτική μονάδα έκτακτης ανάγκης θεσπίζονται από το Συμβούλιο, προτάσει της Επιτροπής.  Άρθρο 8  1. Τα κράτη μέλη μεριμνούν ώστε, προς συμπλήρωση των μέτρων του άρθρου 6, η αρμόδια αρχή να ορίζει μια ζώνη προστασίας και μια ζώνη εποπτείας λαμβάνοντας υπόψη τους γεωγραφικούς, διοικητικούς, οικολογικούς και επιζωοτιολογικούς παράγοντες που συνδέονται  με την πανώλη των ίππων καθώς και τις δομές ελέγχου.  2. α) Η ζώνη προστασίας αποτελείται από ένα τμήμα του κοινοτικού εδάφους ακτίνας τουλάχιστον 100 χιλιομέτρων γύρω από κάθε μολυσμένη εκμετάλλευση- β) η ζώνη εποπτείας αποτελείται από ένα τμήμα του κοινοτικού εδάφους βάθους τουλάχιστον 50 χιλιομέτρων που εκτείνεται πέρα από τα όρια της ζώνης προστασίας και εντός της οποίας δεν έχει διενεργηθεί συστηματικός εμβολιασμός κατά τη διάρκεια των δώδεκα  τελευταίων μηνών- γ) σε περίπτωση που οι ζώνες εκτείνονται στο έδαφος περισσότερων κρατών μελών, οι αρμόδιες αρχές των οικείων κρατών μελών συνεργάζονται για να οριοθετήσουν τις ζώνες που αναφέρονται στα στοιχεία α) και β). Ωστόσο, αν είναι αναγκαίο, η ζώνη προστασίας  και η ζώνη εποπτείας οριοθετούνται με τη διαδικασία του άρθρου 19.  3. Μετά από δεόντως αιτιολογημένη αίτηση κράτους μέλους μπορεί να λαμβάνεται απόφαση, με τη διαδικασία του άρθρου 19, για την τροποποίηση της οριοθέτησης των ζωνών που ορίζονται στην παράγραφο 2, λαμβανομένων υπόψη:  - της γεωγραφικής τους θέσης και των οικολογικών παραγόντων,  - των μετεωρολογικών συνθηκών,  - της παρουσίας και της γεωγραφικής κατανομής του φορέα,  - των αποτελεσμάτων των επιζωοτιολογικών μελετών που πραγματοποιούνται σύμφωνα με το άρθρο 7,  - των αποτελεσμάτων των εργαστηριακών εξετάσεων,  - της εφαρμογής των μέτρων καταπολέμησης και ιδίως της απεντόμωσης.  Άρθρο 9  1. Τα κράτη μέλη μεριμνούν για την εφαρμογή των κατωτέρω μέτρων στη ζώνη προστασίας:  α) εντοπισμός όλων των εκμεταλλεύσεων που διαθέτουν ιπποειδή εντός της ζώνης- β) διενέργεια από τον επίσημο κτηνίατρο:  - περιοδικών επισκέψεων σε όλες τις εκμεταλλεύσεις που διαθέτουν ιπποειδή,  - κλινική εξέταση των ιπποειδών αυτών, που περιλαμβάνει, ενδεχομένως, και λήψη δειγμάτων προς εργαστηριακή εξέταση. Τόσο οι επισκέψεις όσο και οι παρατηρήσεις πρέπει να καταγράφονται σε σχετικό μητρώο- γ) θέση των ιπποειδών στην εκμετάλλευση στην οποία βρίσκονται εκτός εάν πρόκειται να μεταφερθούν απευθείας υπό επίσημο έλεγχο για να σφαγούν επειγόντως σε σφαγείο εντός αυτής της ζώνης, ή, αν σε αυτή τη ζώνη δεν υπάρχει σφαγείο, σε σφαγείο της ζώνης  εποπτείας το οποίο ορίζεται από την αρμόδια αρχή.  2. Συμπληρωματικά με τα μέτρα της παραγράφου 1, μπορεί να αποφασίζεται με τη διαδικασία του άρθρου 19, ο συστηματικός εμβολιασμός των ιπποειδών κατά της πανώλους των ίππων, καθώς και η αναγνώρισή τους, εντός της ζώνης που αναφέρεται στην παράγραφο 1.  Άρθρο 10  Τα κράτη μέλη μεριμνούν ώστε:  1. τα μέτρα που προβλέπονται στο άρθρο 9 παράγραφος 1 να εφαρμόζονται στη ζώνη εποπτείας. Πάντως, εάν στη ζώνη εποπτείας δεν υπάρχει σφαγείο, τα ιπποειδή μπορεί να σφάζονται στη ζώνη προστασίας, σε σφαγείο που ορίζεται από την αρμόδια αρχή- 2. να απαγορεύεται ο εμβολιασμός κατά της πανώλους των ίππων στη ζώνη εποπτείας.  Άρθρο 11  Η διάρκεια εφαρμογής και η συνέχιση της ισχύος των μέτρων των άρθρων 6, 8, 9 και 10 καθορίζεται με τη διαδικασία του άρθρου 19. Δεν δύναται σε καμία περίπτωση να είναι μικρότερη των δώδεκα μηνών εφόσον ο εμβολιασμός έχει γίνει σύμφωνα με το άρθρο 6  παράγραφος 1 και το άρθρο 9 παράγραφος 2.  Πάντως, κατά παρέκκλιση των διατάξεων του άρθρου 9 παράγραφος 1 στοιχείο γ) και του άρθρου 10 παράγραφος 1:  α) τα ιπποειδή της ζώνης προστασίας και της ζώνης εποπτείας μπορούν να μεταφέρονται, υπό επίσημο έλεγχο, και σύμφωνα με τους όρους του άρθρου 5 παράγραφος 3 της οδηγίας 90/426/ΕΟΚ, στο σταθμό απομόνωσης που ορίζεται στο στοιχείο δ) αυτής της διάταξης- β) οι διακινήσεις των ιπποειδών, εντός ζωνών της ίδιας φύσεως, υπόκεινται σε προηγούμενη άδεια της αρμόδιας αρχής βάσει των ακόλουθων κανόνων:  i) τα ιπποειδή πρέπει:  - να υφίστανται προηγουμένως επίσημο έλεγχο,  - να αναγνωρίζονται και - να συνοδεύονται από επίσημο έγγραφο,  ii) τα κράτη μέλη μεριμνούν ώστε τα ιπποειδή που έχουν εμβολιασθεί να μην μπορούν να εξέλθουν από την εκμετάλλευση στην οποία ευρίσκονται τη στιγμή του εμβολιασμού τους εφόσον δεν παρέλθουν 60 ημέρες από τον εμβολιασμό,  iii) τα κράτη μέλη ενημερώνουν την Επιτροπή, στα πλαίσια της μόνιμης κτηνιατρικής επιτροπής, για τα μέτρα που έλαβαν σχετικά.  Άρθρο 12  Όταν σε μια δεδομένη περιοχή η επιζωοτία πανώλους των ίππων παρουσιάζει χαρακτήρα εξαιρετικής σοβαρότητας όλα τα συμπληρωματικά μέτρα των οικείων κρατών μελών λαμβάνονται με τη διαδικασία του άρθρου 19.  Άρθρο 13  Τα κράτη μέλη μεριμνούν ώστε η αρμόδια αρχή να λαμβάνει όλα τα αναγκαία μέτρα ώστε όλα τα πρόσωπα που είναι εγκατεστημένα στις ζώνες προστασίας και εποπτείας να είναι πλήρως ενήμερα των ισχυόντων περιορισμών και να λαμβάνουν τα επιβαλλόμενα μέτρα για  την ορθή εφαρμογή των εν λόγω μέτρων.  Άρθρο 14  1. Σε κάθε κράτος μέλος ορίζεται ένα εθνικό εργαστήριο στο οποίο ανατίθεται η διενέργεια των εργαστηριακών εξετάσεων που προβλέπονται στην παρούσα οδηγία. Τα εθνικά εργαστήρια καθώς και οι αρμοδιότητες και υποχρεώσεις τους, εμφαίνονται στο παράρτημα Ι.   2. Τα εθνικά εργαστήρια που αναφέρονται στο παράρτημα Ι συνεργάζονται με το κοινοτικό εργαστήριο αναφοράς που αναμένεται στο άρθρο 15.  Άρθρο 15  Το κοινοτικό εργαστήριο αναφοράς για την πανώλη των ίππων ορίζεται στο παράρτημα ΙΙ. Με την επιφύλαξη των διατάξεων της απόφασης 90/424/ΕΟΚ και ιδίως του άρθρου 28, οι αρμοδιότητες του εργαστηρίου αυτού καθορίζονται στο παράρτημα ΙΙΙ.  Άρθρο 16  Πραγματογνώμονες της Επιτροπής μπορούν, καθόσον χρειάζεται για την ομοιόμορφη εφαρμογή της παρούσας οδηγίας, και συνεργαζόμενοι με τις αρμόδιες αρχές, να διενεργούν επιτόπιους ελέγχους. Προς τούτο, μπορούν να εξακριβώνουν, με ελέγχους σε  αντιπροσωπευτικό ποσοστό των εκμεταλλεύσεων, αν οι αρμόδιες αρχές ελέγχουν την πιστή εφαρμογή των διατάξεων της παρούσας οδηγίας. Η Επιτροπή ενημερώνει τα κράτη μέλη σχετικά με τα αποτελέσματα των διενεργούμενων ελέγχών.  Το κράτος μέλος στο έδαφος του οποίου διενεργείται έλεγχος, παρέχει στους πραγματογνώμονες κάθε αναγκαία βοήθεια για την εκπλήρωση της αποστολής τους.  Οι γενικές λεπτομέρειες εφαρμογής του παρόντος άρθρου αποφασίζονται με τη διαδικασία του άρθρου 19.  Άρθρο 17  1. Κάθε κράτος μέλος καταρτίζει ένα σχέδιο επέμβασης με το οποίο προσδιορίζει τον τρόπο εφαρμογής των μέτρων της παρούσας οδηγίας.  Το σχέδιο αυτό πρέπει να επιτρέπει την πρόσβαση στις εγκαταστάσεις και τη χρησιμοποίησή του εξοπλισμού, του προσωπικού και κάθε άλλου μέσου απαιτούμενου για την ταχεία και αποτελεσματική εξάλειψη της νόσου.  2. Τα κριτήρια που θα διέπουν την κατάρτιση αυτών των σχεδίων που αναφέρονται στην παράγραφο 1, απαριθμούνται στο παράρτημα ΙV.  Τα σχέδια που καταρτίζονται σύμφωνα με αυτά τα κριτήρια υποβάλλονται στην Επιτροπή το αργότερο τρεις μήνες μετά τη θέση σε εφαρμογή της παρούσας οδηγίας.  Η Επιτροπή εξετάζει τα σχέδια για να διαπιστώσει εάν επιτρέπουν την επίτευξη του επιδιωκόμενου στόχου, και υποδεικνύει στο αφορώμενο κράτος μέλος κάθε απαραίτητη τροποποίηση ιδίως για να εξασφαλίσει ότι συμβιβάζονται με τα σχέδια των άλλων κρατών μελών.   Η Επιτροπή εγκκρίνει τα σχέδια, ενδεχομένως τροποποιημένα, με τη διαδικασία του άρθρου 19.  Τα σχέδια μπορούν να τροποποιούνται ή να συμπληρώνονται αργότερα με την ίδια διαδικασία, προκειμένου να ληφθεί υπόψη η εξέλιξη της κατάστασης.  Άρθρο 18  Τα παραρτήματα της παρούσας οδηγίας τροποποιούνται με τη διαδικασία που προβλέπεται στο άρθρο 19.  Άρθρο 19  1. Στην περίπτωση που εφαρμόζεται η διαδικασία του παρόντος άρθρου, η μόνιμη κτηνιατρική επιτροπή η οποία συστήθηκε με την απόφαση 68/361/ΕΟΚ (7), η οποία καλείται στο εξής "επιτροπή", συγκαλείται αμέσως από τον πρόεδρό της είτε με δική του πρωτοβουλία,  είτε μετά από αίτηση του αντιπροσώπου κράτους μέλους.  2. Ο αντιπρόσωπος της Επιτροπής υποβάλλει σχέδιο των ληπτέων μέτρων. Η μόνιμη κτηνιατρική επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να ορίζεται από τον πρόεδρο ανάλογα με το επείγον του θέματος. Αποφασίζει με την  πλειοψηφία που προβλέπεται στο άρθρο 148 παράγραφος 2 της συνθήκης για τις αποφάσεις που καλείται να λάβει το Συμβούλιου κατόπιν προτάσεως της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα  με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.  3. α) Η Επιτροπή θεσπίζει τα προτεινόμενα μέτρα εφόσον είναι σύμφωνα με τη γνώμη της επιτροπής- β) εφόσον τα προτεινόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει αμέσως στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.  Εάν, μετά την πάροδο τριών μηνών από την ημερομηνία υποβολής της προτάσεως, το Συμβούλιο δεν έχει αποφασίσει, η Επιτροπή θεσπίζει τα προτεινόμενα μέτρα, εκτός εάν το Συμβούλιο έχει αποφασίσει με απλή πλειοψηφία ότι αντιτίθεται προς τα εν λόγω μέτρα.  Άρθρο 20  Τα κράτη μέλη θέτουν σε ισχύ τις αναγκαίες νομοθετικές κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 31 Δεκεμβρίου 1992. Πληροφορούν αμέσως σχετικά την Επιτροπή.  Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή, κατά την επίσημη δημοσίευσή τους. Οι λεπτομερείς κανόνες για την αναφορά αυτή θεσπίζονται από τα κράτη μέλη.  Άρθρο 21  Η Επιτροπή υποβάλλει στο Συμβούλιο, πριν από την 1η Οκτωβρίου 1993 και σε συνάρτηση με την κτηθείσα πείρα, έκθεση για την εφαρμογή της παρούσας οδηγίας σε συνδυασμό, ενδεχομένως, με τις κατάλληλες προτάσεις.  Άρθρο 22  Η παρούσα οδηγία απευθύνεται στα κράτη μέλη.  Λουξεμβούργο, 29 Απριλίου 1992.  Για το Συμβούλιο Ο Πρόεδρος Arlindo MARQUES CUNHA (1) ΕΕ αριθ. C 312 της 3. 12. 1991, σ. 12.(2) Γνώμη που διατυπώθηκε στις 10 Απριλίου 1992 (δεν δημοσιεύθηκε ακόμη στην Επίσημη Εφημερίδα).(3) Γνώμη που διατυπώθηκε στις 29 Απριλίου 1992 (δεν δημοσιεύθηκε ακόμη στην Επίσημη Εφημερίδα).(4) ΕΕ  αριθ. L 224 της 18. 8. 1990, σ. 42. Οδηγία όπως τροποποιήθηκε τελευταία από την απόφαση 92/130/ΕΟΚ της Επιτροπής (ΕΕ αριθ. L 47 της 22. 2. 1992, σ. 26).(5) ΕΕ αριθ. L 224 της 18. 8. 1990, σ. 19. Απόφαση όπως τροποποιήθηκε τελευταία από τον κανονισμό  (ΕΟΚ) αριθ. 3763/91 (ΕΕ αριθ. L 356 της 24. 12. 1991, σ. 1).(6) ΕΕ αριθ. L 363 της 27. 12. 1990, σ. 51.(7) EE ariu. L 255 thw 18. 10. 1968, s. 23.   ΠΑΡΑΡΤΗΜΑ Ι   Α. ΚΑΤΑΣΤΑΣΗ ΤΩΝ ΕΘΝΙΚΩΝ ΕΡΓΑΣΤΗΡΙΩΝ ΠΑΝΩΛΟΥΣ ΤΩΝ ΙΠΠΩΝ    Βέλγιο Institut National de Recherche Veterinaire (INRV) Groeselenberg 99 - 1180 Bruxelles Nationaal Instituut voor Diergeneeskundig Onderzoek (NIDO) Groeselenbergstraat 99 - 1180 Brussel Δανία Statens Veterinaere Institut for Virusforskning Lindholm 4771 Kalvehave - Danmark Γερμανία Bundesforschungsanstalt fuer Viruskrankheiten der Tiere Paul-Ehrlich-Strasse, D-7400 Tuebingen Γαλλία Laboratoire Central de Recherches Veterinaires 22, rue Pierre Curie BP 67 - 94703 Maisons Alfort Cedex Ελλάδα Ινστιτούτο αφθώδους πυρετού και εξωτικών νοσημάτων του κέντρου κτηνιατρικών ιδρυμάτων Αθηνών Νεαπόλεως 25, ΤΚ 15 310, Αγία Παρασκευή - Αθήνα Ιρλανδία Central Veterinary Research Laboratory, Department of Agriculture and Food Abbotstown, Castleknock, Dublin, Ireland Ιταλία Istituto zooprofilattico sperimentale dell'Abruzzo e del Molise Via Campo Boario, Teramo Λουξεμβούργο Laboratoire de Medecine Veterinaire de l'Etat 54, Avenue Gaston Diederich, L-Luxembourg Κάτω Χώρες Centraal Diergeneeskundig Instituut, Lelystad, Nederland Πορτογαλία Laboratorio Nacional de Investigacao Veterinaria Estrada de Benfica no. 102, Lisboa Ισπανία Laboratorio de sanidad y produccion animal Ministerio de Agricultura, Pesca y Alimentacion 28110 Algete, Madrid - Espana Ηνωμένο Βασίλειο Institute of Animal Health Ash Road - Pirbright, Woking, Surrey - GU 24 ONF  Β. ΚΑΘΗΚΟΝΤΑ ΤΩΝ ΕΘΝΙΚΩΝ ΕΡΓΑΣΤΗΡΙΩΝ ΤΗΣ ΠΑΝΩΛΗΣ ΤΩΝ ΙΠΠΩΝ  Τα εθνικά εργαστήρια των ίππων είναι υπεύθυνα για το συντονισμό των κανόνων και των διαγνωστικών μεθόδων που ορίζονται από κάθε διαγνωστικό εργαστήριο του κράτους μέλους, για τη χρήση των  αντιδραστηρίων και τις δοκιμές των εμβολίων. Προς το σκοπό αυτό:  α) μπορούν να προμηθεύουν αντιδραστήρια στα διαγνωστικά εργαστήρια που υποβάλλουν σχετική αίτηση- β) ελέγχουν την ποιότητα κάθε διαγνωστικού αντιδραστηρίου που χρησιμοποιείται στο οικείο κράτος μέλος- γ) οργανώνουν περιοδικές συγκριτικές δοκιμές- δ) διατηρούν απομονωθέντες ιούς της πανώλους των ιπποειδών προερχομένους από επιβεβαιωμένα κρούσματα της νόσου στο οικείο κράτος μέλος- ε) επιβεβαιώνουν τα θετικά αποτελέσματα των περιφερειακών διαγνωστικών εργαστηρίων.   ΠΑΡΑΡΤΗΜΑ ΙΙ     ΚΟΙΝΟΤΙΚΟ ΕΡΓΑΣΤΗΡΙΟ ΑΝΑΦΟΡΑΣ    Laboratorio de sanidad y produccion animal Ministerio de Agricultura, Pesca y Alimentacion Ctra. Madrid-Irun, Desv. Algete, Km 5.400 28110 Algete, Madrid - Espana.   ΠΑΡΑΡΤΗΜΑ ΙΙΙ   ΚΑΘΗΚΟΝΤΑ ΤΟΥ ΚΟΙΝΟΤΙΚΟΥ ΕΡΓΑΣΤΗΡΙΟΥ ΑΝΑΦΟΡΑΣ ΓΙΑ ΤΗΝ ΠΑΝΩΛΗ ΤΩΝ ΙΠΠΩΝ  Το κοινοτικό εργαστήριο αναφοράς έχει τα ακόλουθα καθήκοντα:  1. συντονίζει, σε διαβούλευση με την Επιτροπή, τις μεθόδους διάγνωσης της πανώλους των ίππων στα κράτη μέλη, ιδίως μέσω:  α)  του χαρακτηρισμού, της κατοχής και της προμήθειας στελεχών των ιών της πανώλους των ίππων προς διενέργεια ορρολογικών δοκιμών και παρασκευή αντιορρού- β) της αποστολής ορρών αναφοράς και άλλων αντιδραστηρίων αναφοράς στα εθνικά εργαστήρια αναφοράς με σκοπό την τυποποίηση των δοκιμών και των αντιδραστηρίων που χρησιμοποιούν τα κράτη μέλη- γ) της δημιουργίας και της διατήρησης μιας συλλογής στελεχών και απομονωθέντων ιών της πανώλους των ίππων- δ) της περιοδικής διοργάνωσης κοινοτικών συγκριτικών δοκιμών των διαγνωστικών μεθόδων- ε) της συλλογής και της αντιπαραβολής στοιχείων και πληροφοριών σχετικών με τις χρησιμοποιούμενες διαγνωστικές μεθόδους και τα αποτελέσματα των δοκιμών που διενεργούνται στην Κοινότητα- στ) του χαρακτηρισμού των απομονωθέντων ιών της πανώλους των ίππων με τις καλύτερες μεθόδους ώστε να βελτιωθεί η κατανόηση της επιζωοτιολογίας της πανώλους των ίππων- ζ) της παρακολούθησης της κατάστασης ανά τον κόσμο όσον αφορά την εποπτεία, την επιζωοτιολογία και την πρόληψη της πανώλους των ίππων- 2. συνδράμει ενεργώς στον προσδιορισμό των εστιών της νόσου στα κράτη μέλη με τη μελέτη των απομονωθέντων ιών που του αποστέλλονται για επιβεβαίωση της διάγνωσης, χαρακτηρισμό και επιζωοτιολογικές μελέτες- 3. διευκολύνει την εκπαίδευση και την μετεκπαίδευση των εμπειρογνωμόνων εργαστηριακής διάγνωσης με σκοπό την εναρμόνιση των διαγνωστικών τεχνικών σε όλη την Κοινότητα- 4. ανταλλάσσει αμοιβαία πληροφορίες με το παγκόσμιο εργαστήριο της πανώλης των ίππων που ορίζεται από τη διεθνή οργάνωση επιζωοτίας (ΟΙΕ), ιδίως όσον αφορά την εξέλιξη της παγκόσμιας κατάστασης στον τομέα της πανώλης των ίππων.   ΠΑΡΑΡΤΗΜΑ ΙV   ΣΤΟΙΧΕΙΩΔΗ ΚΡΙΤΗΡΙΑ ΟΡΙΣΜΟΥ ΤΩΝ ΣΧΕΔΙΩΝ ΕΠΕΜΒΑΣΕΩΝ  Τα σχέδια επεμβάσεων πρέπει να προβλέπουν τουλάχιστον:  1. δημιουργία μονάδας έκτακτης ανάγκης σε εθνικό επίπεδο η οποία θα συντονίζει όλα τα επείγοντα μέτρα στο συγκεκριμένο κράτος μέλος- 2. κατάρτιση του καταλόγου των τοπικών κέντρων επείγουσας ανάγκης τα οποία διαθέτουν τον κατάλληλο εξοπλισμό για το συντονισμό των μέτρων ελέγχου σε τοπικό επίπεδο- 3. λεπτομερής πληροφόρηση σχετικά με το προσωπικό που ασχολείται με την εφαρμογή μέτρων επείγοντος χαρακτήρα, την ειδίκευση και τα καθήκοντά του- 4. τη δυνατότητα όλων των τοπικών κέντρων επείγουσας ανάγκης να έρχονται σε επαφή με τα πρόσωπα ή τους οργανισμούς που έχουν άμεση ή έμμεση σχέση με τη μόλυνση- 5. την ύπαρξη του εξοπλισμού και του υλικού που απαιτούνται για τη σωστή εφαρμογή των μέτρων με επείγοντα χαρακτήρα- 6. λεπτομερείς οδηγίες σχετικά με τη δράση που πρέπει να αναληφθεί σε περίπτωση υπόνοιας ή διαπίστωσης περιπτώσεων μόλυνσης ή μετάδοσης συμπεριλαμβανομένων και των μέσων καταστροφής των πτωμάτων- 7. εκπόνηση εκπαιδευτικών προγραμμάτων για τον εκσυγχρονισμό και την ανάπτυξη των γνώστων σχετικών με τις επί τόπου και τις διοικητικές διαδικασίες- 8. για τα διαγνωστικά εργαστήρια, υπηρεσία εξέτασης post mortem, το αναγκαίο δυναμικό για τον εκσυγχρονισμό των τεχνικών ταχείας διάγνωσης (για το σκοπό αυτό θα πρέπει να ληγθούν τα κατάλληλα μέτρα για την ταχεία μεταφορά δειγμάτων)- 9. διευκρινίσεις σχετικά με την ποσότητα εμβολίου κατά της πανώλους των ίππων που θεωρείται αναγκαία στην περίπτωση που πρέπει να επαναληφθεί ο επείγων εμβολιασμός- 10. κανονιστικές διατάξεις για την εφαρμογή των σχεδίων επέμβασης.